คลังชงครม.เว้นภาษีหนุนควบรวมกิจการ
คลังชงมาตรการภาษีหนุนควบรวมกิจการสถาบันการเงินประกันภัย
8 ม.ค. 2556

คลังชงมาตรการภาษีหนุนควบรวมกิจการสถาบันการเงินประกันภัย
ในการประชุมคณะรัฐมนตรี (ครม.) วันที่ 8 ม.ค. กระทรวงการคลังได้เสนอขออนุมัติหลักการร่างพระราชกฤษฎีกา (พ.ร.ฎ.) ออกตามความในประมวลรัษฎากร ว่าด้วยการยกเว้นรัษฎากร (ฉบับที่...) พ.ศ. ... และร่างพระราชกฤษฎีกาออกตามความในประมวลรัษฎากร ว่าด้วยรายจ่ายที่ไม่ให้ถือเป็นรายจ่ายในการคำนวณกำไรสุทธิ (ฉบับที่...) พ.ศ. ... รวม 2 ฉบับ ซึ่งเป็นมาตรการภาษีเพื่อสนับสนุนการควบรวมกิจการประเด็นเงินสำรองของสถาบันการเงินและกิจการประกันภัย
สาระสำคัญของร่าง พ.ร.ฎ.ดังกล่าว กำหนดให้ยกเว้นภาษีเงินได้นิติบุคคลให้แก่บริษัทเดิมอันได้ควบเข้ากันหรือเป็นผู้โอนกิจการที่ต้องจดทะเบียนเลิก สำหรับเงินได้ที่เป็นเงินสำรองซึ่งได้กันไว้ และต้องนำมารวมเป็นรายได้ในรอบระยะเวลาบัญชีที่ควบเข้ากันหรือโอนกิจการทั้งหมดให้แก่กัน เพื่อสนับสนุนให้มีการควบรวมกิจการให้แข็งแรงขึ้น อันจะเป็นการปรับตัวเพื่อรองรับเขตการค้าเสรีอาเซียน (เออีซี)